Index - Futball - Futball hírek - Van der Vaart hat hétig nem játszhat
Van der Vaart hat hétig nem játszhat
2011.09.03. 14:14 Módosítva: 2011.09.03. 14:23
Rafael van der Vaart, az angol Tottenham Hotspur világbajnoki ezüstérmes holland labdarúgója súlyos térdsérülés miatt legalább hat hétig nem léphet pályára. A 28 éves irányító a Manchester City elleni 5-1-re elveszített bajnoki találkozón szenvedett térdínsérülést, mely a vártnál súlyosabbnak bizonyult.
A Premier League legutóbbi szezonjában ötödik helyen végzett londoni együttes első két bajnoki mérkőzését elveszítette a mostani kiírásban, így talán a lehető legrosszabbkor jött neki a 90-szeres válogatott futballista kiválása.
Van der Vaart így pénteken sem léphetett pályára a hollandok San Marino elleni Európa-bajnoki selejtezőjén, melyet nélküle is 11-0-ás kiütéssel nyert meg Bert van Marwijk együttese. A holland válogatott továbbra is százszázalékos mérleggel vezeti az E csoportot, melyben a magyar együttes a svédek bravúros pénteki legyőzésével továbbra is a harmadik, azonos ponttal állva a skandináv csapattal.